Ego Robertus Dei gracia episcopus Cabilonensis notum facimus presentibus et futuris quod Guillermus de Porta recepit in feodum a venerabili patre Galtero Eduensi episcopo quicquid habebat infra parochiam Sancti Dyonisii de Valle, et hunc feodum laudaverunt Beatrix uxor sua, de cujus capite erat, et mater ejusdem Beatricis Willermina et Stephanus frater ejusdem Beatricis. Ut autem hoc ratum et firmum habeatur in posterum, nos, ad preces dictorum Guillermi et Beatricis, uxoris sue, presentem cartulam sigillo nostro in testimonium fecimus sigillari. Actum anno Dominice incarnationis millesimo ducentesimo decimo.